Kansanedustaja Anne Holmlund (kok.) pyytää eduskunnan puhemiesneuvostoa tutkimaan toimintansa lakivaliokunnan puheenjohtajana.

Hän syyttää kansanedustaja Mikael Jungneria (sd.) ja ympäristöministeri Ville Niinistöä (vihr.) väärien tietojen esittämisestä. Jungnerin ja Niinistön mukaan Holmlund on jarruttanut homoparien avioliittoa ja adoptio-oikeutta koskevan lakialoitteen käsittelyä valiokunnassa.

Holmlund kiistää jyrkästi viivyttelyn.

Niinistö kommentoi asiaa Facebook-profiilissaan alkuviikosta.

- Kokoomuksen Holmlund pitää, varsin loukkaavasti, samaa sukupuolta olevien parien tasa-arvoista oikeutta avioliittoon juonena sivuuttaa talousasiat. Minulle tasa-arvoiset ihmisoikeudet on kyllä keskeinen arvo. Hallitusneuvotteluissa sovittiin, että asia ratkaistaan eduskunnassa lakialoitteen pohjalta, jonka käsittelyä Holmlund nyt yrittää estää, Niinistö kirjoitti.